ऑपरेशन 'प्रहार' से गैंगस्टरों की कमर तोड़ेंगे, रिजल्ट न मिले तो SP-CP से जवाब मांगूंगा
Haryana Home Minister Anil Vij Exclusive Interview; Talks About Operation Prahar, Missing Children. Follow Anil Vij Latest News, Reports On Dainik Bhaskar. हरियाणा के गृह मंत्री अनिल विज का एक्सक्लूसिव इंटरव्यू। इसमें उन्होंने हरियाणा में अपराधियों के खिलाफ चलाए जा रहे ऑपरेशन प्रहार, गुमशुदा बच्चों को ढूंढने के लिए ऑप्रेशन स्माइल पर डिटेल बात की
हरियाणा में कुछ राजनीतिक दलों को लगता है कि ये जो धरती घूम रही, सूरज चमक रहा, चांद जो दीदार दिखाता है, यह सब उनकी वजह से है। कुछ लोगों को गलतफहमी रहती है, उनको रहने देना चाहिए, यह कहना है हरियाणा के दबंग गृहमंत्री अनिल विज का। गृह मंत्री विज ने हरियाणा में क्रिमिनल्स को पकड़ने के लिए चलाए जा रहे 'ऑपरेशन प्रहार' से लेकर गैंगस्टरों व ड्रग के खात्मे समेत तमाम दूसरे पहलुओं पर दैनिक भास्कर से एक्सक्लूसिव बातचीत की। पढ़िए विस्तृत बातचीत के प्रमुख अंश:
सवाल : ऑपरेशन प्रहार क्या है?, इसके पीछे आपकी क्या सोच है?
अनिल विज: ऑपरेशन प्रहार को ऐसे समझिए, समाज में चल रही जुआ, शराब, सट्टा, ड्रग्स समेत इस प्रकार की गतिविधियों के ऊपर प्रहार करते हैं। उसमें हम अधिकारियों के साथ मिलकर दिन तय करते हैं। फिर हमारी सारी फोर्स अपने-अपने जिले में रेड करती है। उनके डेटा आते हैं, कितने आदमी अरेस्ट किए, कितनी रिकवरी की। हम फिर उसका आकलन करते हैं कि किस जिले से प्रॉपर हुआ, कम हुआ, क्यों हुआ। फिर हम उनसे इस बारे में पूछते हैं।
सवाल: ऑपरेशन प्रहार से आपको क्या लाभ नजर आता है?
अनिल विज: ऑपरेशन प्रहार एक क्लींजिंग प्रोजेक्ट है, जो समाज में सफाई करने का काम कर रहा है। छोटे-छोटे अपराधी, जिनके पास नाजायज पैसा आता है, वो फिर नाजायज हथियार खरीदते हैं और फिर बड़े-बड़े नाजायज काम कर बड़े अपराधी बनते हैं। ऑपरेशन प्रहार से हम उन पर नकेल कस रहे हैं। इसके कई अच्छे रिजल्ट भी आए हैं।
सवाल: हरियाणा को क्राइम फ्री स्टेट बनाने की क्या प्लानिंग है?
अनिल विज: वैसे तो हमारी सारी पुलिस लगातार सही काम करती रही है। कुछ विषय ज्यादा गंभीर हैं। जैसे नारकोटिक्स के लिए अलग ब्यूरो बना दिया। उसी प्रकार से गैंगस्टरों को पकड़ने के लिए स्पेशल टास्क फोर्स (STF) बना दी। कबूतरबाजी के जो केस आ रहे हैं उसके लिए स्पेशल इन्वेस्टिगेशन टीम (SIT) बना दी। पुलिस ने कैलेंडर तैयार किया है कि किस महीने किस अपराध के ऊपर हमने काम करना है।
सवाल: अभी हरियाणा में कौन सा ऑपरेशन चला रहे हैं?
अनिल विज: अप्रैल के महीने में पुलिस 'ऑपरेशन स्माइल' चला रही है। इसमें हमारी सारी पुलिस लगी हुई है। जो बच्चे खोए हुए हैं, उन्हें मां-बाप से मिलवा दें। जो बिछड़े हुए लोग हैं, उनको आपस में मिलवा दें, यह एक सामाजिक सरोकार भी है। इसलिए इसका नाम ऑपरेशन स्माइल रखा। इस प्रकार के ऑपरेशन हर माह चलेंगे। हर महीने के अनुसार अपराधों पर फोकस करेंगे, हमारी सारी टीमें लगेंगी।
सवाल: यह ऑपरेशन कितने कामयाब हैं, यह कैसे आकलन करेंगे?
अनिल विज: देखिए, सब कुछ अफसरों पर नहीं छोड़ा हुआ। मैं खुद मॉनीटरिंग करूंगा। ऑपरेशन के बाद हर जिले के SP और CP से रिपोर्ट आएगी। उसकी हम तुलना भी करेंगे। पिछले माह में क्या था ? इस महीने क्या है ? पिछले साल क्या था ? और इस साल क्या स्थिति है ? इससे हमारी लॉ एंड ऑर्डर स्थित में बहुत असर आएगा।
सवाल: आपने जनता दरबार बंद कर दिया, इसके बाद भी लोग यहां आ रहे हैं?
अनिल विज: आप खुद ही देख लीजिए, शनिवार सुबह 10 बजे से जनता की समस्याएं सुनी। दिन के ढाई बज गए। घर आए अंतिम व्यक्ति की समस्या सुनकर उसका निदान किया है। जो भी लोग मेरे पास आते हैं, वे उम्मीद लेकर आते हैं। इसलिए मेरी कोशिश रहती है कि जो भी यहां आए, उसकी समस्या का निपटारा हो।
सवाल : पहले हफ्ते में जनता दरबार लगाते थे, अब फरियादियों की क्या स्थिति है?
अनिल विज: हां, यह सही है कि पहले हफ्ते में शिकायतें सुनते थे। अब तो रोज ही भारी संख्या में फरियादी पहुंचने लगे हैं। थोड़ा कठिनाई का काम जरूर हो गया है। मुझे अपना मंत्रालय भी चलाना है। चंडीगढ़ में भी कई लोग मिलने आते हैं। उनसे भी मिलता हूं। यहां भी जो फरियादी आता है, मेरी कोशिश रहती है कि वह भी निराश होकर न जाए।
सवाल: नेशनल पॉलिटिक्स की बात करें तो केंद्र में आपकी पार्टी की सरकार है और उस पर जांच एजेंसियों के दुरुपयोग के आरोप लग रहे हैं?
अनिल विज: देखिए, ED और CBI देश की सर्वोच्च इन्वेस्टिगेटिंग एजेंसियां है। ये एजेंसियां निष्पक्ष काम करती हैं। निष्पक्ष काम कर करके इन्होंने वर्षों में अपनी एक पहचान बनाई है।
विपक्ष इनकी निष्पक्षता से ही डरा हुआ है। इसलिए एजेंसियों की इमेज खराब करने की कोशिश हो रही है। विपक्ष के नेताओं ने तो लीडरों की बारी लगा रखी है कि आज राहुल गांधी बोलेंगे, कल ये नेता बोलेगा, परसों कोई और।
वे चाहते हैं कि CBI और ED कमजोर हो जाए, लेकिन इन एजेंसियों का देश को मजबूत करने में बड़ा योगदान है। मैं तो साफ कहता हूं, अगर आपने कुछ गलत नहीं किया तो डरते क्यों हो। आपको किस बात का भय है। आप कभी प्रदर्शन करते है कभी धरनों पर बैठते हों। अगर आपको अपनी बात रखने का अवसर मिलता है तो अपनी बात रखें।